2. ปัจจัยความเสี่ยง

ความเสี่ยงจากการดำเนินงานในธุรกิจบริการกำจัดกากอุตสาหกรรม

2.1 ความเสี่ยงจากการถูกเพิกถอนใบอนุญาต

เนื่องจากการดำเนินกิจการให้บริการกำจัดกากอุตสาหกรรมแบบที่เป็นอันตรายและไม่เป็นอันตราย
บริษัทฯ จะต้องได้รับมติเห็นชอบในรายงานการศึกษาผลกระทบต่อสิ่งแวดล้อม (EIA)
จากสำนักงานนโยบายสิ่งแวดล้อมกระทรวงทรัพยากรธรรมชาติและสิ่งแวดล้อมและได้รับใบอนุญาตประกอบกิจการโรงงานลำดับที่
101 จากกรมโรงงานอุตสาหกรรม ซึ่งบริษัทฯ อาจจะไม่สามารถดำเนินการต่อไปได้หาก EIA
หรือใบอนุญาตลำดับที่ 101
ได้ถูกเพิกถอนเนื่องจากการดำเนินงานไม่ผ่านมาตรฐานของทางราชการหรือการถูกร้องเรียนโดยชุมชนว่าทำให้สภาพแวดล้อมเสียหาย
ทั้งนี้บริษัทฯ
ได้ตระหนักถึงความเสี่ยงดังกล่าวจึงได้กำหนดนโยบายและวิธีปฏิบัติในการป้องกันความเสี่ยงดังกล่าวไว้
ดังนี้

1.  กำหนดนโยบายที่จะยึดมั่นและปฏิบัติตามมาตรการลดผลกระทบสิ่งแวดล้อมที่กำหนดไว้ในรายงานการศึกษาผลกระทบต่อสิ่งแวดล้อมอย่างเคร่งครัด

2.  กำหนดพื้นที่โครงการตั้งแต่การจัดหาเป็นพื้นที่อยู่ห่างไกลชุมชน 3 กิโลเมตร
    ไม่เคยมีประวัติน้ำท่วมในรอบ 100 ปีที่ผ่านมา

3.  ป้องกันมิให้แหล่งชุมชนได้ขยับตัวเข้ามาใกล้พื้นที่โครงการโดยการกำหนดที่ดินบริเวณรอบโครงการเพื่อเป็นการสร้างพื้นที่กันชน
    (Buffer Zone)

2.2 ความเสี่ยงจากอุบัติเหตุระหว่างการขนส่ง

เนื่องจากบริษัทฯ ซึ่งเป็นผู้ให้บริการด้านการกำจัดกากอุตสาหกรรม
จะต้องเป็นผู้รับผิดชอบความเสียหาย
ตั้งแต่ได้รับมอบกากอุตสาหกรรมจากโรงงานลูกค้าจนถึงสิ้นสุดการขนส่งปลายทางที่ศูนย์บำบัดกากอุตสาหกรรม
จังหวัดสระแก้ว บริษัทฯ จึงมีความเสี่ยงหากรถขนส่งกากอุตสาหกรรมของบริษัทฯ
หรือผู้ประกอบการขนส่งประสบอุบัติเหตุ และมีการกระจายของสารเคมี (Chemical Spill)

ทั้งนี้บริษัทฯ ประมาณว่าหากมีอุบัติเหตุต่อการขนส่ง 1 ครั้ง จะมีค่าใช้จ่ายสำหรับการบำบัดของเสีย
ณ ที่เกิดเหตุไม่เกิน 1 ล้านบาท ซึ่งบริษัทฯ ได้ทำประกันอุบัติภัยไว้แล้ว โดยมีวงเงินประกันภัยถึง 5
ล้านบาทต่อเที่ยวการขนส่ง ซึ่งได้ครอบคลุมความเสียหายที่อาจเกิดขึ้นทุกอย่าง (All Risks) เช่น
ทรัพย์สิน บุคคลที่สาม และสถานที่ หากมีค่าเสียหายมากกว่า 5 ล้านบาท บริษัทฯ
หรือผู้ประกอบการขนส่งจะต้องเป็นผู้รับชอบ ทั้งนี้ขึ้นอยู่กับผู้ใดเป็นเจ้าของรถขนส่ง นอกจากนี้
บริษัทฯ ยังได้มีการติดตั้งเครื่องบันทึกการเดินทาง (กล่องดำ)
ใช้ในการบันทึกเส้นทางและความเร็ว
เพื่อตรวจสอบการทำงานของพนักงานขับรถว่าปฏิบัติตามแนวทางของบริษัทฯ
เพื่อป้องกันอุบัติเหตุหรือไม่ และพนักงานขับรถขนส่งกากอุตสาหกรรมของบริษัทฯ
ยังต้องได้รับใบอนุญาตขับรถประเภทที่ 4 สำหรับการขนส่งวัสดุอันตรายอีกด้วย นอกจากนี้บริษัทฯ
ยังได้มีการอบรมพนักงานขับรถอย่างสม่ำเสมอ

ตั้งแต่เปิดดำเนินการจนถึงปัจจุบัน บริษัทฯ
ยังไม่เคยได้รับอุบัติเหตุหรือมีการกระจายของสารเคมีระหว่างขนส่ง

2.3 ความเสี่ยงจากการพึ่งพิงผู้ประกอบการขนส่ง

ในการขนส่งกากอุตสาหกรรมให้แก่ลูกค้า ซึ่งเป็นส่วนสำคัญส่วนหนึ่งของการให้บริการของบริษัทฯ
บริษัทฯ จะใช้รถขนส่ง 2 ประเภทหลัก ได้แก่ รถขนส่งที่มีระบบไฮโดรลิค สำหรับยกถังบรรจุ และ
รถบรรทุกสิบล้อ นอกเหนือจากนี้บริษัทฯ จะใช้บริการจากบริษัทขนส่งภายนอกเป็นหลัก ทั้งนี้บริษัทฯ
ได้ให้ความสำคัญกับการจัดหาผู้ประกอบการขนส่งเป็นอย่างมาก
โดยไม่ได้มีการพึ่งพิงผู้ประกอบการรายใดรายหนึ่งเป็นพิเศษ และบริษัทฯ
ได้ใช้บริการผู้ประกอบการขนส่งมากกว่า 10 รายในปัจจุบัน โดยบริษัทฯ
มีนโยบายที่จะเลือกใช้บริการผู้ประกอบการขนส่งที่มีข้อเสนอที่ดีและมีความน่าเชื่อถือในด้านประสิทธิภาพในการดำเนินการสูงสุดโดยทางบริษัทฯ
เป็นคนกำหนดราคากลางการขนส่งให้แก่บริษัทขนส่งในอัตราเท่ากันทุกบริษัท

2.4 ความเสี่ยงจากการแข่งขัน

ปัจจุบัน บริษัทฯ มีคู่แข่งซึ่งได้รับใบอนุญาตการประกอบการเช่นเดียวกับบริษัทฯ อยู่สามราย
ทั้งนี้คู่แข่งของบริษัทฯ บางราย
ได้มีศูนย์บำบัดกากอุตสาหกรรมที่อยู่ใกล้กับนิคมอุตสาหกรรมบางแห่งมากกว่าศูนย์ฯ
จังหวัดสระแก้วของบริษัทฯ ซึ่งอาจทำให้บริษัทฯ มีต้นทุนในการขนส่งที่สูงกว่าคู่แข่งได้
อย่างไรก็ตามจากความได้เปรียบในด้านขนาดของโครงการโดยบริษัทฯ
มีศูนย์ซึ่งมีพื้นที่ฝังกลบกากอุตสาหกรรมมากกว่าของคู่แข่ง บริษัทฯ จึงมีต้นทุนโดยรวมที่ต่ำกว่าคู่แข่ง
บริษัทฯ จะสามารถใช้ทั้งกลยุทธ์ด้านราคา และนโยบายด้านคุณภาพ
เพื่อทำการช่วงชิงตลาดจากคู่แข่งของบริษัท ได้

นอกจากนี้ เนื่องจากปริมาณกากอุตสาหกรรมที่ถูกส่งเข้าระบบได้เพิ่มขึ้นอย่างรวดเร็ว
อาจทำให้มีผู้สนใจเข้าสู่อุตสาหกรรมนี้ อย่างไรก็ตามปัจจัยในด้านการจัดหาที่ดินผืนใหญ่
ที่ได้รับการรับรองจาก EIA ยังเป็นข้อจำกัดที่สำคัญในการเกิดผู้ประกอบการรายใหม่

2.5 ความเสี่ยงจากการไม่ได้รับอนุมัติการรับรองมาตรฐานการจัดการด้านสิ่งแวดล้อม ( ISO
14001 )

ปัจจุบันบริษัทฯ ได้รับการรับรองมาตรฐานการจัดการสิ่งแวดล้อมในเรื่องการขนส่งกากอุตสาหกรรม
หรือ ระบบ ISO 14001 : 2004 แล้ว ซึ่งหากบริษัทฯ ไม่ได้รับการรับรองมาตรฐาน ISO 14001
บริษัทฯ
อาจไม่สามารถได้รับความไว้วางใจจากลูกค้าบางรายโดยเฉพาะลูกค้าที่ได้การรับรองมาตรฐาน
ISO 14001 อย่างไรก็ดี บริษัทฯ มีการบำบัดกากอุตสาหกรรมเทียบเท่ากับมาตรฐานของ EU
และมาตรฐานของสหรัฐอเมริกา

2.6 ความเสี่ยงจากราคาน้ำมันที่อาจเพิ่มขึ้นในอนาคต

เนื่องจากราคาน้ำมันที่เพิ่มขึ้นในอนาคตอาจทำให้บริษัทฯ มีค่าใช้จ่ายในการขนส่งที่สูงขึ้น อย่างไรก็ดี
บริษัทฯ มีนโยบายที่จะให้ลูกค้าเป็นผู้รับผิดชอบในส่วนของค่าขนส่ง โดยบริษัทฯ
จะระบุเงื่อนไขในสัญญาให้สามารถปรับเปลี่ยนได้ตามราคาน้ำมันในตลาดเพื่อลดความเสี่ยงจากราคาน้ำมันที่สูงขึ้น
อีกทั้งบริษัทฯ มีนโยบายใช้รถขนส่งที่ใช้พลังงานทางเลือกซึ่งราคาถูกกว่าน้ำมันเพื่อลดต้นทุนค่าขนส่ง
ดังนั้นบริษัทฯ จะสามารถรักษาระดับของอัตรากำไรขั้นต้นไว้คงเดิม

2.7 ความเสี่ยงจากความไม่เข้มงวดของหน่วยงานภาครัฐที่มีต่อโรงงานอุตสาหกรรม

ธุรกิจอุตสาหกรรมที่มีกากอุตสาหกรรม จะต้องดำเนินการบำบัดกากอุตสาหกรรมให้ถูกต้อง ถูกวิธี
ตามกฎข้อบังคับของทางราชการ
หากมีผู้นำกากอุตสาหกรรมไปทิ้งหรือบำบัดอย่างผิดวิธีก็จะส่งผลกระทบต่อสิ่งแวดล้อมของประเทศ
และส่งผลต่อรายได้ของธุรกิจบำบัดกากอุตสาหกรรมของบริษัทฯ ได้ ตัวอย่างเช่น
การที่ผู้ประกอบการที่มีใบอนุญาต 106
สามารถรับกากอุตสาหกรรมที่เป็นอันตรายไปจัดการโดยวิธีรีไซเคิล
แต่ในความเป็นจริงกากอุตสาหกรรมไม่ได้ถูกจัดการอย่างถูกต้องตามหลักวิชาการและข้อกฎหมาย
และไม่ได้ถูกตรวจสอบจากภาครัฐ จึงขึ้นอยู่กับความเข้มงวดของหน่วยงานภาครัฐ
ที่จะมีนโยบายหรือมาตรการในการดำเนินการต่อผู้กระทำผิดดังกล่าว